Каментарыі для настаўніка   
па выкарыстанні рабочых лістоў

17. АДКУЛЬ ПАЙШЛІ НАЗВЫ НАШЫХ ГАРАДОЎ (Полацк, Тураў, Мінск)

Пасля знаёмства з тэмай урока высвятляецца, што́ дзеці ведаюць пра старажытныя гарады Беларусі. Разглядаецца карта на малюнку рабочага ліста. Высвятляецца, якія гарады будуць вывучацца на сённяшнім уроку. (Звычайна Мінск і Полацк дзеці адгадваюць, а для таго каб назваць горад Тураў, трэба папрацаваць   
з картай Беларусі: яна ёсць на форзацы. Самым хуткім можна прапанаваць знайсці дадзены горад на сучаснай карце). Назвы гарадоў упісваюцца на карце. Побач пазначаюцца гады першага іх згадвання (зварот да папярэдніх ведаў пра гарады Полацк і Мінск, праверка па вучэбным дапаможніку (с. 70–73)). Можна дадаць, адкуль мы зараз ведаем гэтыя даты (“Аповесць мінулых гадоў”, “бітва на рацэ Нямізе”). Дату ўпамінання Турава прапаноўваецца вылічыць: ён маладзейшы   
за Полацк на 118 гадоў.

Высвятляецца, што́ дзеці ўжо ведаюць пра Полацк. Можна разгледзець фотаздымкі, успомніць, на якой рацэ стаіць горад, хто жыў у ім з гістарычных асоб і калі (пабудаваць “стужку часу” з імёнаў). Далей у рабочым лісце выконваецца заданне пра Полацк: вучні шукаюць даныя самастойна ці ў групе на с. 70, 71 вучэбнага дапаможніка. Праверка выканання франтальная ці ў пары. Дапаўненне цікавымі фактамі (па жаданні настаўніка і наяўнасці часу на ўроку).

Аналагічна запаўняюцца блокі пра Тураў і Мінск.

Гутарка пра тое, як звязаныя гісторыі старажытных гарадоў з тым, што намалявана на іх гербах. Чаму менавіта такія выявы выбралі для гербаў Полацка, Турава, Мінска?

Робіцца выснова пра самыя старажытныя гарады Беларусі. Можна паразважаць пра іх значэнне, чаму яны былі менавіта ў гэтых месцах. Адкуль пра гарады становіцца вядома гісторыкам? Ці дакладныя даты ўтварэння гарадоў? Ці можа горад быць маладзейшым за дату? Чаму? А старэйшым? Чаму?

18. АДКУЛЬ ПАЙШЛІ НАЗВЫ НАШЫХ ГАРАДОЎ (Віцебск, Магілёў, Гомель)

Пасля знаёмства з тэмай урока разглядаецца карта на малюнку рабочага ліста. Высвятляецца, якія гарады будуць вывучацца на сённяшнім уроку. (Можна папрацаваць з картай Беларусі на форзацы і з картай на сцяне. А таксама звярнуцца да ўласнага досведу вучняў.) Назвы гарадоў упісваюцца на карце. Побач пазначаюцца гады першага іх згадвання. Гады шукаюць на с. 74–76 вучэбнага дапаможніка. Можна пазначыць, адкуль мы зараз ведаем гэтыя даты (паданні, летапісы).

Высвятляецца, што́ дзеці ўжо ведаюць пра Віцебск. Можна разгледзець фотаздымкі, успомніць, праз якую падзею зараз часта ўспамінаюць пра гэты горад (“Славянскі базар”). Далей у рабочым лісце выконваецца заданне пра Віцебск: вучні шукаюць даныя самастойна ці ў групе на с. 74, 75 вучэбнага дапаможніка. Праверка выканання франтальная ці ў пары. Дапаўненне цікавымі фактамі (па жаданні настаўніка і наяўнасці часу на ўроку).

Аналагічна запаўняюцца блокі пра Магілёў і Гомель.

Гутарка пра тое, як звязаныя гісторыі старажытных гарадоў з тым, што намалявана на іх гербах. Чаму менавіта такія выявы выбралі для гербаў Віцебска, Магілёва, Гомеля?

Чаму гэтыя гарады ўпамінаюцца пазней за Полацк? *(Адказы вучняў.)* Можна паразважаць пра іх значэнне, чаму яны былі менавіта ў гэтых месцах — на берагах рэк. Што аб’ядноўвае гэтыя гарады з вывучаннымі раней?

Дома можна пашукаць больш цікавых фактаў ці запоўніць старонку сацыяльнай сеткі пра горад як пра жывую асобу.

19. АДКУЛЬ ПАЙШЛІ НАЗВЫ НАШЫХ ГАРАДОЎ (Брэст. Гродна)

Пасля знаёмства з тэмай урока разглядаецца карта на малюнку рабочага ліста. Высвятляецца, якія гарады будуць вывучацца на сённяшнім уроку. (Праца з картай на форзацы, пошук на сучаснай карце, зварот да ўласнага досведу дзяцей.) Назвы гарадоў упісваюцца на карце. Побач пазначаюцца гады першага іх згадвання   
(с. 77 вучэбнага дапаможніка). Можна дадаць, адкуль мы зараз ведаем гэтыя даты (летапіс). Вызначыць, на колькі гадоў Брэст старэйшы за Гродна.

Высвятляецца, што́ дзеці ўжо ведаюць пра гэтыя гарады. Можна разгледзець фотаздымкі ці відэаматэрыялы пра сучасны горад. Далей у рабочым лісце выконваецца заданне пра Брэст: вучні шукаюць даныя самастойна ці ў групе на с. 77 вучэбнага дапаможніка. Праверка выканання франтальная ці ў пары. Дапаўненне цікавымі фактамі (па жаданні настаўніка і наяўнасці часу на ўроку).

Аналагічна запаўняецца блок пра Гродна.

Гутарка пра тое, як звязаныя гісторыі старажытных гарадоў з тым, што намалявана на іх гербах. Чаму менавіта такія выявы выбралі для гербаў Брэста і Гродна?

Гутарка: хто зараз кіруе гарадамі? *(Старшыня.)* Як называюцца месцы, дзе сядзяць гарадскія ўлады? *(Рай- і гарвыканкамы.)* А ці маглі ў даўніну гарады адказваць самі за сябе, мець права самастойна вырашаць свае задачы і праблемы? Увогуле, што магло непакоіць жыхароў старажытных гарадоў?

Запаўняецца блок пра ратушу і самакіраванне. Можна папрацаваць з аналогіямі: тады і зараз.

Дома можна прапанаваць пашукаць цікавыя звесткі пра той населены пункт, у якім жывуць вучні.

20. ПАЧЫНАЛЬНІК КНІГАДРУКАВАННЯ

Узнаўленне ведаў пра самы старажытны горад Беларусі і пра вядомых людзей, якія там нарадзіліся ці жылі (запоўніць стужку часу са знакамітымі асобамі   
з Полацка).

Запаўненне блока з біяграфічнымі звесткамі пра Францыска Скарыну (с. 80, 81 вучэбнага дапаможніка).

Запаўненне блокаў пра яго адукацыю і працу ў розных краінах (інфармацыя шукаецца на с. 80, 81 вучэбнага дапаможніка).

Абгрунтаванне: чаму гэты чалавек вядомы ў многіх краінах свету? Кім ён стаў для беларусаў? (Можна паказаць фота з музея ў Полацку).

Што робяць людзі, каб асоба, якую павінны ведаць, стала яшчэ больш знакамітай, асабліва пасля смерці? *(Усталёўваюць помнікі.)*

Пошук і запаўненне інфармацыі пра помнікі Францыску Скарыне (с. 82, 83 вучэбнага дапаможніка).

Паразважайце, ці жыла б справа Скарыны, калі б ніхто яе не працягнуў? Запаўненне блока пра Сымона Буднага — прадаўжальніка справы Францыска Скарыны (інфармацыя на с. 84 вучэбнага дапаможніка).

Дома можна пашукаць цікавыя факты пра кнігі Францыска Скарыны.